Eskom: Daar is goeie en slegte nuusArgieffoto: GCIS Daar is vandag goeie nuus vir verbruikers aan die Eskom-front. Dit word egter gedemp deur meer slegte nuus van die staatsbeheerde maatskappy wat meer geld van vuisvoosverbruikers soek. Eskom het vanoggend laat blyk dat hy die Nasionale Energiereguleerder van Suid-Afrika (Nersa) om nóg tariefverhogings gaan nader. Die goeie nuus is dat Eskom se loongeskil met die Nasionale Unie van Metaalwerkers van Suid-Afrika (Numsa), iets van die verlede is. Hulle het ’n loongooreenkoms geteken. Dit kom ná maande se loononderhandelinge. Die ander twee vakbonde by Eskom, Solidariteit en die Nasionale Unie van Mynwerkers (NUM), het reeds loonooreenkomste met die maatskappy onderteken. Die hoofsekretaris van Numsa, Irvin Jim, het vanoggend aangekondig dat die ooreenkoms oor drie jaar sal strek. Dit sluit in ’n verhoging van 7,5% in die eerste jaar en 7% in die twee daaropvolgende jare. Wat die ooreenkoms ook behels, is ’n behuisingstoelaag wat jaarliks, gemeet aan die verbruikersprysindeks (VPI) verhoog sal word. Werkers sal ook ’n eenmalige kontantbetaling van R10 000 ontvang, Numsa verteenwoordig sowat 10 000 werkers by Eskom. Volgens die maatskappy se groephoof van menslike hulpbronne, Elsie Pule, kan werkers nou op hul daaglikse take konsentreer en daarop fokus om Eskom reg te ruk. Verskeie voorvalle van beweerde sabotasie het tydens die staking voorgekom wat elektrisiteitsvoorsiening belemmer het. Gauteng, en veral Johannesburg, het onder beurtkrag deurgeloop. Pule sê die fokus moet nou op Eskom se toekoms wees en om dit tot ’n winsgewende onderneming op te bou. Sy het bygevoeg dat ’n sterk Eskom ekonomiese groei kan ondersteun. Ofskoon Eskom ook deur staatskaping gepootjie is, het uitgawes en die tyd wat bestee is om Medupi- en Kusile-kragsentrales die maatskappy se finansiële posisie laat wankel. Intussen het dit rugbaar geword dat Eskom vir ’n 15%-tariefverhoging aansoek gedoen het. Die maatskappy wat tans sukkel om sy finansiële welstand in orde te kry, het laat blyk dat hy by Nersa vir ’n gemiddelde verhoging van 15% aansoek gaan doen. Die verhogings word vir die volgende drie jaar beoog. Die aansoek vir die verhogings is reeds aan die nasionale tesourie en die Suid-Afrikaanse Plaaslike Regeringsagentskap (Salga) gestuur. Die verhoging sal daarop gemik wees om Eskom se kontantvloei op te bou. Die maatskappy het vroeër vanjaar goedkeuring gekry om tariewe te verhoog. Dit sou die maatskappy se koffers met R32,7 miljard aanvul. Nersa het dit toegeken weens Eskom se laer as verwagte verkope en hoër kostes wat hy vanjaar verwag het. Een ligpunt is dat Nersa konstant aan Eskom ’n verhoging, wat minder is waarvoor hy gevra het, gegee het.